Source: https://www.zakonypreludi.sk/zz/2003-77
Timestamp: 2020-01-27 21:24:52+00:00
Document Index: 17354532

Matched Legal Cases: ['čl. 7', 'čl. 7', 'čl. 36', 'čl. 7', 'čl. 36', 'čl. 7', 'čl. 86', 'čl. 7', 'čl. 36']

77/2003 Z. z. Oznámenie Ministerstva zahraničných vecí Slovenskej republiky o prijatí Dohovoru Medzinárodnej organ... | Pôvodný predpis
77/2003 Z. z.
Oznámenie č. 77/2003 Z. z.Oznámenie Ministerstva zahraničných vecí Slovenskej republiky o prijatí Dohovoru Medzinárodnej organizácie práce o nočnej práci č. 171 z roku 1990
Čiastka 36/2003
Platnosť od 04.03.2003
Dohovor nadobudol platnosť 4. januára 1995 v súlade s článkom 13 ods. 2 a pre Slovenskú republiku nadobudol platnosť 11. februára 2003 na základe článku 13 ods. 3.
Pôvodný predpis 04.03.2003
Ministerstvo zahraničných vecí Slovenskej republiky oznamuje, že 26. júna 1990 bol v Ženeve prijatý Dohovor Medzinárodnej organizácie práce o nočnej práci č. 171 z roku 1990.
Národná rada Slovenskej republiky vyslovila súhlas s dohovorom uznesením č. 1804 z 18. decembra 2001 a súčasne rozhodla, že ide o zmluvu podľa čl. 7 ods. 5 Ústavy Slovenskej republiky, ktorá má prednosť pred zákonmi Slovenskej republiky.
Prezident Slovenskej republiky dohovor ratifikoval 30. januára 2002. Ratifikačná listina bola uložená u generálneho riaditeľa Medzinárodného úradu práce v Ženeve 11. februára 2002.
medzinárodnej zmluvy pred zákonmi Slovenskej republiky
(čl. 7 ods. 5 Ústavy Slovenskej republiky - č. 460/1992 Zb. v znení neskorších predpisov)
2. Názov zmluvy: Dohovor Medzinárodnej organizácie práce o nočnej práci č. 171 z roku 1990, ktorý Generálna konferencia Medzinárodnej organizácie práce prijala na svojom 77. zasadnutí 26. júna 1990 v Ženeve (ďalej len „dohovor").
3. Účel a predmet zmluvy a jeho úprava v zákonodarstve Slovenskej republiky: Dohovor je multilaterálna medzinárodná zmluva prezidentskej povahy, ktorej účelom a predmetom je vytvoriť spravodlivé, riadne a uspokojivé pracovné podmienky aj pri vykonávaní nočnej práce. Článok 3 dohovoru upravuje, že členský štát Medzinárodnej organizácie práce prijme osobitné opatrenia vyžadované povahou nočnej práce, ktoré zahŕňajú najmenej opatrenia uvedené v článkoch 4 až 10 dohovoru, v prospech nočných pracovníkov s cieľom ochrany ich zdravia, pomoci smerujúcej k uľahčeniu plnenia ich rodinnej a sociálnej zodpovednosti, poskytnutia príležitosti postupu v zamestnaní a priznania primeraných náhrad. Takéto opatrenia sa prijmú aj v oblasti bezpečnosti a ochrany materstva pre všetkých pracovníkov vykonávajúcich nočnú prácu. Účel a predmet tejto medzinárodnej zmluvy v zákonodarstve Slovenskej republiky sú vyjadrené najmä v čl. 36 Ústavy Slovenskej republiky a v Zákonníku práce (zákon č. 311/2001 Z. z. v znení neskorších predpisov).
4. Priama úprava práv alebo povinností fyzických osôb alebo právnických osôb: Ustanovenia článkov 4 až 10 dohovoru priamo zakladajú práva a povinnosti zamestnancov ako fyzických osôb a zamestnávateľov ako právnických osôb alebo fyzických osôb vo vzťahu k ustanoveniam o nočnej práci v zamestnaní upraveným v Zákonníku práce (zákon č. 311/2001 Z. z. v znení neskorších predpisov).
5. Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): Dohovor zaraďujeme do kategórie medzinárodnej zmluvy - medzinárodná zmluva o ľudských právach a základných slobodách (druhá hlava, piaty oddiel Ústavy Slovenskej republiky - hospodárske a sociálne práva - čl. 36 Ústavy Slovenskej republiky); ďalej dohovor zaraďujeme do kategórie medzinárodnej zmluvy, ktorá priamo zakladá práva a povinnosti fyzických osôb a právnických osôb (články 9 a 10 dohovoru), ako aj do kategórie medzinárodnej zmluvy, na ktorej vykonanie je potrebný zákon (článok 11 dohovoru) - pozri podrobnejšie odborný posudok dohovoru (právna analýza dohovoru vo vzťahu k vnútroštátnemu zákonodarstvu Slovenskej republiky). Keďže dohovor je multilaterálna medzinárodná zmluva prezidentskej povahy a svojím predmetom, účelom a charakterom zasahuje do troch kategórií medzinárodných zmlúv uvedených v čl. 7 ods. 4 Ústavy Slovenskej republiky, vyžaduje sa pred ratifikáciou súhlas Národnej rady Slovenskej republiky v súlade s čl. 86 písm. d) Ústavy Slovenskej republiky.
6. Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi Slovenskej republiky): Predmetný článok Ústavy Slovenskej republiky zaraďuje dohovor do kategórie medzinárodnej zmluvy - medzinárodná zmluva o ľudských právach a základných slobodách (druhá hlava, piaty oddiel Ústavy Slovenskej republiky - hospodárske a sociálne práva - čl. 36 Ústavy Slovenskej republiky) a do kategórie medzinárodnej zmluvy, ktorá priamo zakladá práva alebo povinnosti fyzických osôb alebo právnických osôb (články 4 až 10 dohovoru). Dôvodom na zaradenie dohovoru medzi medzinárodné zmluvy, ktoré majú prednosť pred zákonmi Slovenskej republiky, je najmä skutočnosť zabezpečiť dlhodobý štandard právnej úpravy o nočnej práci v zákonodarstve Slovenskej republiky v tých hraniciach, ako vyžaduje dohovor v článkoch 4 až 10. Dôvodom je tiež zabezpečiť zamestnancom ako fyzickým osobám spravodlivé, riadne a uspokojujúce pracovné podmienky aj pri vykonávaní nočnej práce a vytvoriť také pracovné podmienky zo strany právnických osôb alebo fyzických osôb ako zamestnávateľov, ktoré sú rovnocenné pracovným podmienkam pri vykonávaní práce v dennej pracovnej zmene.
7. Účinky prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity): Ustanovenia dohovoru sa vykonávajú prostredníctvom právnych predpisov platných v Slovenskej republike, ktoré s dohovorom plne harmonizujú. Ustanovenia o nočnej práci v zamestnaní sú upravené v Zákonníku práce (zákon č. 311/2001 Z. z. v znení neskorších predpisov) i v ďalších právnych predpisoch uvedených v odbornom posudku dohovoru (právna analýza dohovoru vo vzťahu k vnútroštátnemu zákonodarstvu Slovenskej republiky).
Sú to tieto ďalšie právne predpisy:
- zákon Národnej rady Slovenskej republiky č. 330/1996 Z. z. o bezpečnosti a ochrane zdravia pri práci v znení neskorších predpisov,
- zákon Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov,
- zákon č. 88/1968 Zb. o predĺžení materskej dovolenky, o dávkach v materstve a o prídavkoch na deti z nemocenského poistenia v znení neskorších predpisov,
- zákon č. 54/1956 Zb. o nemocenskom poistení zamestnancov v znení neskorších predpisov,
- zákon č. 382/1990 Zb. o rodičovskom príspevku v znení neskorších predpisov,
- zákon č. 100/1988 Zb. o sociálnom zabezpečení v znení neskorších predpisov,
- zákon č. 106/1999 Z. z. o hospodárskom a sociálnom partnerstve (zákon o tripartite),
- zákon č. 2/1991 Zb. o kolektívnom vyjednávaní v znení neskorších predpisov.
Súčasné znenia uvedených zákonov platných v Slovenskej republike aplikujú ustanovenia dohovoru, preto sa nevyžaduje žiadna zmena, zrušenie ani adaptácia existujúcich zákonov, ktoré upravujú nočnú prácu v Slovenskej republike.
Do textu odborného posudku dohovoru (právna analýza dohovoru vo vzťahu k vnútroštátnemu zákonodarstvu Slovenskej republiky) možno nazrieť na Ministerstve práce, sociálnych vecí a rodiny Slovenskej republiky.